**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 20.10.2023, ora 08.00 – 21.10.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 21.10.2023, ora 07.00**

**RÂURI**

**Debitele au fost în general staționare**, exceptând cursul superior al Prutului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80% din normalele lunare, mai mici (sub 30% din normalele lunare) pe râurile din bazinele hidrografice: Timiș, Moravița, Caraș, Cerna, Vedea, Tazlău, Râmnicu Sărat, Bârlad, Jijia, pe afluenții Jiului, pe unii afluenți din bazinul superior și mijlociu al Oltului, pe unii afluenți din bazinul superior al Argeșului și pe râurile din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare.**

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 20-21.10.2023 **a fost staționar, având valoarea de** **2000 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere pe sectoarele Gruia-Calafat și Cernavodă-Isaccea și relativ staționare pe sectorul Bechet-Călărași și la Tulcea.

**Debitul la intrarea în ţară** (secţiunea Baziaş) **va fi staționar (2000 m3/s).**

În aval de Porțile de Fier debitele vor fi relativ staționare.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 20 mc/s;

-r. Dâmbovița: ac. Văcărești: 4,5 mc/s;

-CA2: 0 mc/s;

-Der. Mircea Vodă: 1.7 mc/s.

**A.B.A. Crişuri**

Debitul râului Barcău în secțiunea Nușfalău este 0.414 mc/s;

Debitul râului Crișul Alb în secțiunea Crișcior este 0.250 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a II-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**A.B.A. Buzău-Ialomiţa**

Pentru sectoarele fluviului Dunărea aferente ABA Buzău-Ialomița: ca urmare a scăderii debitului fluviului Dunărea din ultima perioadă, precum și a prognozei hidrologice a debitelor medii zilnice, începând cu data de 22.09.2023 s-a trecut la aplicarea fazei de atenționare/avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.09.2023 s-a trecut la aplicarea fazei de atenționare/avertizare și pentru sectoarele: 4 Brăila – Galați - PH Brăila, 5.1 Vadu Oii – Brăila - PH Vadu Oii și 5.2 Braț Măcin – PH Smârdan.

**A.B.A. Dobrogea Litoral**

În data de 20.10.2023 nivelul Dunării, respectiv debitul, au atins valorile corespunzătoare treptei 1 de restricții, astfel în secțiunea Cernavodă s-a înregistrat un debit de 270mc/s, respectiv un nivel = -158 cm.

**Având în vedere scăderea semnificativă în ultimele zile a nivelului, respectiv a debitului fluviului Dunărea pe sectorul Chiciu (km 375) – Izvoarele (km 345) – Cernavodă (km 298) – Hârșova (km 238), precum și tendința de scădere pentru următoarea perioadă, va începe aplicarea prevederilor ,,*Planului de restricții și folosire a apelor în perioadele deficitare pentru B.H. Dunăre 2021-2025*”.**

**În acest sens, va fi aplicată treapta 1 de restricții la folosințele care se alimentează cu apă din Dunăre pe sectorul Chiciu-Cernavodă-Hârșova**, respectiv:

-în scop potabil: S.C. R.A.J.A. S.A. Constanța – Sursa de apă potabilă Cernavodă;

-transport: C.N. A.C.N. Agigea cu alimentare apă din Dunăre;

-industrie: S.C. Sârme și Cabluri S.A. Hârșova;

-irigații: A.N.I.F. Filiala Îmbunătățiri Funciare Constanța; O.U.A.I. Ostrov-Babușa si O.U.A.I. Ostrov-Regie;

-piscicultura: SC Aquarom Elite Distribution Buc.–Am. pisc. Oltina și SC Danubiu Elite Buc. –Am. pisc. Dunăreni

**Pentru unitatea S.N.N. CNE Cernavodă - alimentare cu apă din CDMN- Bief I, treapta I de restricții va fi transmisă atunci când nivelul fluviului Dunărea pe sectorul Chiciu-Cernavodă-Hârșova va fi de cca -1,62 m.**

**2.** **Situaţia meteorologică în intervalul 20.10.2023, ora 09.00 –21.10.2023, ora 06.00**

**Administraţia Naţională de Meteorologie (A.N.M.) a emis în data de 20.10.2023, la ora 10:00, atenţionarea meteorologică nr. 135 - COD GALBEN, valabilă în intervalul 20.10.2023, ora 10:00-22.10.2023, ora 10:00, vizând intensificări ale vântului: ,,**în intervalul menționat vântul va avea intensificări în Banat, Crișana și în sud-vestul Transilvaniei, cu viteze în general de 55...60 km/h. În Carpații Occidentali și în vestul Carpaților Meridionali, la altitudini de peste 1700 m, vor fi rafale de 80...90 km/h. Pe arii restrânse, trecător vor fi intensificări ale vântului și în restul teritoriului, cu precădere în est, centru și la munte.”

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***ALBA, ARAD, BIHOR, CARAŞ-SEVERIN, CLUJ, GORJ, HUNEDOARA, MEHEDINŢI, SĂLAJ şi TIMIŞ*** (10 prefecturi) *–* ***COD GALBEN.***

**În ţară** vremea a continuat să se încălzească și a devenit deosebit de caldă pentru această perioadă, cu abateri pozitive față de norme în general de 8...12 grade. Cerul a avut înnorări temporare și în cursul zilei au fost averse în Maramureș și pe arii restrânse în Transilvania și în nordul Moldovei. Vântul a suflat slab și moderat, cu intensificări mai ales în vestul țării

(cu rafale în general de 50...65 km/h) și la munte, îndeosebi pe creste, unde s-au depășit 80 km/h. Temperaturile maxime s-au situat între 15 grade la Voineasa și 30 de grade la Amzacea (jud. Constanța). La ora 6, temperatura aerului avea valori cuprinse între 3 grade la Miercurea Ciuc și 26 de grade la Zalău. Noaptea, pe alocuri în depresiuni s-a format ceață.

**La Bucureşti** vremea a continuat să se încălzească și a devenit deosebit de caldă pentru această perioadă, cu abateri pozitive ale valorilor maxime față de norme de până la 10 grade. Cerul a fost variabil, iar vântul a suflat slab până la moderat. Temperatura maximă a fost de 26 de grade la Afumați și Băneasa și 27 de grade la Filaret. La ora 6 se înregistrau 9 grade la Băneasa, 12 grade la Afumați și Filaret.

**3. Prognoza meteorologică în intervalul 21.10.2023, ora 09.00–22.10.2023, ora 9.00**

**În ţară** vremea va fi deosebit de caldă pentru această dată. Cerul va fi mai mult senin în estul și sud-estul țării și va avea înnorări temporare în rest. Va ploua slab în Banat, Crișana, Maramureș, local la munte și Transilvania și izolat în Oltenia. Vântul va sufla slab și moderat, cu intensificări mai ales în regiunile vestice (viteze în general de 55...60 km/h),

iar la munte, îndeosebi în zona înaltă a Carpaților Occidentali și Meridionali, vor fi rafale de 80...90 km/h. Temperaturile maxime se vor încadra între 25 și 34 de grade, iar cele minime între 6 și 19 grade, cu valori mai mici în estul Transilvaniei. Izolat va fi ceață.

**La Bucureşti** vremea va fi deosebit de caldă pentru această dată. Cerul va fi mai mult senin, iar din a doua parte a nopții va avea înnorări temporare. Vântul va sufla slab până la moderat. Temperatura maximă va fi de 30...32 de grade, iar cea minimă va fi de 13...14 grade, ușor mai coborâtă în zona preorășenească.

***II. CALITATEA APELOR***

**Pe râurile interioare**

**A.B.A. Mureș** informează că în data de 20.10.2023, în jurul orei 12:55, a fost semnalată o posibilă poluare a râului Gurghiu în zona localității Ibănești, jud. Mureș, fenomen manifestat printr-o culoare cenușie și un aspect tulbure al apei. În urma investigațiilor de pe teren s-a constatat că turbiditatea apei a fost cauzată de o intervenție cu excavatorul pe șenile în albia râului în zona satului Brădățelu din comuna Ibănești în scopul stopării unei eroziuni a malului stâng. **Fenomenul de poluare nu se confirmă. Nu a fost semnalată mortalitate piscicolă.**

**A.B.A. Mureș** informează că în data de 20.10.2023, în jurul orei 15:15, a fost semnalată o posibilă poluare a râului Mureș (mal stâng) în zona comunei Sângeorgiu de Mureș, jud. Mureș, fenomen manifestat printr-o culoare albicioasă a apei. În urma investigațiilor de la fața locului s-a constatat că de pe malul stâng se deversa în râu apă limpede și fără miros, cu un debit de 0,1 l/s, printr-o conductă a sistemului de canalizare a apelor pluviale de pe amplasamentul unui spital în construcție de pe raza comunei Sângeorgiu de Mureș. Conform declarațiilor reprezentantului constructorului (Contrascom Construcții Bența SRL) apa evacuată provine din niște rezervoare de stocare apă pentru irigații și prevenire/ stingere incendii, umplute periodic și apoi evacuate în canalizarea pluvială. **Fenomenul de poluare nu se confirmă.**

Pe fluviul Dunărea și pe Marea Neagră nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 19.10.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10** (pulberi în suspensie cu diametrul sub 10 microni) **a fost depășită la staţiile: B-15** (municipiul București), **B-25** (comuna Vidra, jud. Ilfov), **B-27** (orașul Voluntari, jud. Ilfov) și **CJ-4** (municipiul Cluj-Napoca).

1. **În domeniul solului şi vegetaţiei**

**Garda Forestieră Râmnicu Vâlcea** informează că în data de 19.10.2023, la ora 17:00, s-a produs un incendiu în zona comunei Osica de Jos, pe raza Ocolului Silvic Caracal, jud. Olt. Acesta a afectat o suprafaţă de 5 ha de litieră și vegetație ierboasă și a fost stins în aceeași zi, la ora 20:30, de către personalul silvic, pompierii militari, polițiști și cetăţeni.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**